Minn nhar it-Tnejn li ġej, ċittadini Awstraljani ma jistgħux jirritornaw l-Awstralja mill-Indja. Dan hekk kif il-Gvern Awstraljan għamel id-dħul mill-Indja temporanjament illegali. Kull min jipprova jikser din il-liġi jista' jeħel sa ħames snin ħabs kif ukoll multa. Il-Ministru għas-Saħħa Awstraljan qal li din id-deċiżjoni ttieħdet wara li ġiet evalwata s-sitwazzjoni tan-nies li jinsabu fil-kwarantina u li nstabu pożittivi għall-COVID-19 waqt li kienu fl-Indja. Aktar kmieni din il-ġimgħa l-Awstralja pprojbixxiet it-titjiriet kollha mill-Indja. Intant, huwa stmat li bħalissa hemm madwar 9,000 ċittadin Awstraljan fl-Indja, li 600 minnhom huma vulnerabbli.